b'\n_START_ARTICLE_\nThe Terminator\n_START_SECTION_\nHandling\n_START_PARAGRAPH_\nI \xc3\xa5r 2029 har verden sunket ned i desperasjon og n\xc3\xb8d etter en st\xc3\xb8rre atomkrig. Krigen ble utl\xc3\xb8st av Skynet, et selv-resonnerende datasystem skapt av mennesker for \xc3\xa5 gj\xc3\xb8re verden sikrere. N\xc3\xa5 er det robotene som hersker p\xc3\xa5 planeten, men for \xc3\xa5 forhindre en fremtidig "gjenoppblomstring" er de n\xc3\xb8dt til \xc3\xa5 utrydde de gjenlevende menneskene. De avanserte drapsrobotene terminator blir satt fremst i denne utryddelseskampen. Dette en avanserte type roboter som beveger seg som mennesker og som opererer p\xc3\xa5 bakken. Til tross for det store overtaket m\xc3\xb8ter maskinene sterk motstand i John Connor, lederen for en oppr\xc3\xb8rsbevegelse som har klart \xc3\xa5 bite seg fast. Stadige trefninger og fremgang for oppr\xc3\xb8rsgruppen gj\xc3\xb8r at maskinenes hegemoni trues. Skynet utvikler derfor en tidsmaskin slik at selve fortiden kan endres. Dette kan gj\xc3\xb8res ved \xc3\xa5 sende en kyborg bakover i tiden for \xc3\xa5 drepe en kvinne i Los Angeles ved navn Sarah Connor. Lykkes dette forhindrer de herskende at John Connor blir f\xc3\xb8dt - mannen som leder kampen mot robotene og som fremst\xc3\xa5r som menneskehetens eneste h\xc3\xa5p._NEWLINE_En terminator, med et ytre lag av kj\xc3\xb8tt og hud, sendes s\xc3\xa5 gjennom en tidsmaskin med destinasjon 12. mai 1984, Los Angeles. Terminatoren har et menneskelig ytre og etter ankomsten tilriver det mannslignende vesenet seg straks noen kl\xc3\xa6r fra noen punkere i n\xc3\xa6rheten. Deretter skaffer han v\xc3\xa5pen og begir seg ut p\xc3\xa5 jakt etter alle som heter Sarah Connor. Etterhvert som nyhetsmediene begynner \xc3\xa5 melde om flere drap der offeret heter Sarah Connor begynner den virkelige Sara \xc3\xa5 bli bekymret for at noe alvorlig er p\xc3\xa5 ferde. Ganske raskt havner hun i d\xc3\xb8dsfare, men blir reddet i siste liten av en mann som ogs\xc3\xa5 kommer fra fremtiden. Vedkommende presenterer seg som Kyle Reese og forteller henne at han ble sendt gjennom en tidsportal av John Connor. Hensikten var \xc3\xa5 beskytte henne mot terminatoren. Kyle forteller henne om John, oppr\xc3\xb8rsbevegelsen og hvordan verden gikk under p\xc3\xa5 grunn av dataprogrammet Skynet. Han fors\xc3\xb8ker \xc3\xa5 overbevise henne om hvorfor terminatoren \xc3\xb8nsker \xc3\xa5 drepe henne, men hun har sv\xc3\xa6rt vanskelig for \xc3\xa5 akseptere den tilsynelatende vanvittige historien. Imens er teminatoren atter kommet p\xc3\xa5 sporet etter henne. En intens jakt oppst\xc3\xa5r og intet i 1984 ser ut til \xc3\xa5 kunne klare \xc3\xa5 stoppe den menneskelignende maskinen fra \xc3\xa5 gjennomf\xc3\xb8re sin oppgave. Underveis oppst\xc3\xa5r en tett kontakt mellom Sarah og Kyle.\n_START_SECTION_\nPopularitet og \xc3\xb8konomi\n_START_PARAGRAPH_\nThe Terminator ble en stor suksess, spesielt sett i forhold til det lave produksjonsbudsjettet. Den innbrakte $78,4 millioner p\xc3\xa5 verdensbasis, hvorav $38,4 millioner i USA. Den havnet p\xc3\xa5 en 21-plass over de mest innbringende filmene i USA i 1984. _NEWLINE_Produksjonskostnadene var p\xc3\xa5 $6,4 millioner.\n_START_SECTION_\nAnmelderne\n_START_PARAGRAPH_\nDen ble meget godt mottatt av anmelderne, noe som gjenspeiles i at den har f\xc3\xa5tt 100\xc2\xa0% p\xc3\xa5 Rotten Tomatoes. Den amerikanske filmkritikeren Leonard Maltin har gitt den 3,5 av 4 stjerner._NEWLINE_Aftenpostens Per Haddal var en av de norske anmelderne som gav den mest ros. Han beskrev den som: \xc2\xab... en film som jevnlig sl\xc3\xa5r luften ut av mellomgulvet p\xc3\xa5 tilskuere\xc2\xbb.\n_START_SECTION_\nPriser\n_START_PARAGRAPH_\nDen vant tre Saturn Award; Beste science fiction-film, beste regi (Cameron) og beste make-up (Winston). Cameron vant ogs\xc3\xa5 Grand Prize ved Avoriaz Fantastic Film Festival._NEWLINE_I 2008 ble filmen besluttet bevart av USAs nasjonale filmregister.\n_START_SECTION_\nProduksjon\n_START_PARAGRAPH_\nN\xc3\xa5r ideen for Terminator kom til James Cameron i en dr\xc3\xb8m, var han opprinnelig tenkt som en liten og ubemerkelig mann, noe som ga den evnen til \xc3\xa5 lettere blande seg inn blant mennesker. Som et resultat av dette var Lance Henriksen Camerons f\xc3\xb8rste valg for rollen. O.J. Simpson var ogs\xc3\xa5 p\xc3\xa5 listen som mulige skuespillere men Cameron trodde ikke at "such a nice  guy could be a ruthless killer". If\xc3\xb8lge Cameron og medforfatter William Wisher ble Schwarzenegger tilbudt rollen som soldaten Reese.  Men de inns\xc3\xa5 etterhvert at han passet bedre som Terminatoren. Michael Biehn var ogs\xc3\xa5 opprinnelig p\xc3\xa5 listen av mulige kandidater til rollen som Terminator, og ikke som helten Kyle Reese. Rollen som Reese ble mange f\xc3\xb8r den endelig gikk til Biehn. Blant disse var Christopher Reeve. N\xc3\xa5r han takket nei ble skuespillere som Mel Gibson, Matt Dillon, Kurt Russell, Tommy Lee Jones og Scott Glenn vurdert for rollen. Musikerne Bruce Springsteen og Sting var ogs\xc3\xa5 aktuelle kandidater i en periode. _NEWLINE_Produksjonen var opprinnelig planlagt \xc3\xa5 starte 1983 i Toronto, men etter Dino De Laurentiis valgte \xc3\xa5 starte innspillingen av Conan the Destroyer, ble filmingen utsatt til Mars 1984 i Los Angeles.\n_START_SECTION_\nInspirasjon\n_START_PARAGRAPH_\nJames Cameron hevder at Terminator ideen er opprinnelig hans og at den kom til ham i en dr\xc3\xb8m etter at han ble syk under et opphold i Roma. Men det finnes flere verk som har opprinnelse f\xc3\xb8r filmen og som har en del liknende elementer. Noen deler av historien har flere likheter med to episoder av TV serien The Outer Limits skrevet av Harlan Ellison, Disse er "Soldier" og "Demon with a Glass Hand". Likhetene var s\xc3\xa5pass store at Ellison gikk til rettssak mot Cameron. Partene inngikk et forlik og Cameron erkjente Ellisons verk i filmens credits.\n_START_SECTION_\nFilosofi\n_START_PARAGRAPH_\nFilmen innehold er et eksempel p\xc3\xa5 et predestination paradox (forutbestemmelsens paradoks). Terminators oppdrag er \xc3\xa5 reise tilbake i tiden og drepe Sarah Connor og dermed forhindre at John Connor blir leder for motstandsbevegelsen. Men hvis ikke Terminatoren hadde blitt sendt tilbake i tiden, ville ikke Kyle Reese blitt sendt tilbake og dermed bli faren til John, og dermed forhindret at John ble f\xc3\xb8dt. Terminator er ogs\xc3\xa5 brukt til \xc3\xa5 lage Skynet. Ved \xc3\xa5 sende Terminator og Kyle Reese tilbake i tiden garanterer Skynet og John Connor sin egen eksistens.'